b'\n_START_ARTICLE_\nParachutes\n_START_SECTION_\nInformaci\xc3\xb3\n_START_PARAGRAPH_\nL\'any 1999, van publicar un EP amb sota la producci\xc3\xb3 de Chris Allison, per\xc3\xb2 no van quedar gaire satisfets amb el resultat. Posteriorment, el productor Ken Nelson es va oferir per treballar en el primer \xc3\xa0lbum de Coldplay despr\xc3\xa9s de sentir a Chris Martin cantant "Bigger Stronger" perqu\xc3\xa8 els va trobar especials. Nelson preferia assistir i aconsellar el grup en lloc d\'imposar el seu punt de vista, perqu\xc3\xa8 aix\xc3\xad els m\xc3\xbasics podien treballar en les seves pr\xc3\xb2pies idees. Com que Coldplay volia m\xc3\xa9s control sobre les seves can\xc3\xa7ons, van acceptar que Nelson coprodu\xc3\xads el seu \xc3\xa0lbum de debut._NEWLINE_La idea original del grup era enregistrar les can\xc3\xa7ons en un parell de setmanes per\xc3\xb2 a causa de diversos concerts, el proc\xc3\xa9s es va allargar durant m\xc3\xa9s de mig any fins a acabar al maig de 2000. Van comen\xc3\xa7ar a treballar en la gravaci\xc3\xb3 en els Rockfield Studios a Gal\xc2\xb7les, Matrix Studios i Wessex Sound Studios, per\xc3\xb2 la majoria de can\xc3\xa7ons es van enregistrar als Parr Street Studios de Liverpool. Per altra banda, l\'enginyer estatunidenc Michael Brauer va dur a terme les mescles a Nova York. En els concerts que van realitzar durant aquesta \xc3\xa8poca, el productor Ken Nelson els va poder veure detingudament i va concloure que estaven massa nerviosos i tensos durant els directes. A l\'estudi van poder treballar cada can\xc3\xa7\xc3\xb3 individualment per escollir el tempo m\xc3\xa9s adequat i aconseguir m\xc3\xa9s confian\xc3\xa7a dalt de l\'escenari._NEWLINE_La portada de Parachutes \xc3\xa9s una fotografia d\'un globus terraq\xc3\xbci que va realitzar el mateix grup. Els va acompanyar en diverses gires i tamb\xc3\xa9 apareix en els videoclips de "Shiver" i "Don\'t Panic". L\'\xc3\xa0lbum fou dedicat a la mare del bateria Will Champion, Sara Champion, que va morir de c\xc3\xa0ncer durant el 2000._NEWLINE_Parachutes fou publicat el 10 de juliol de 2000 al Regne Unit mitjan\xc3\xa7ant la discogr\xc3\xa0fica Parlophone mentre que als Estats Units fou llan\xc3\xa7at al 7 de novembre de 2000 pel segell Nettwerk. La versi\xc3\xb3 principal de l\'\xc3\xa0lbum contenia deu can\xc3\xa7ons, per\xc3\xb2 l\'\xc3\xbaltima inclo\xc3\xafa la can\xc3\xa7\xc3\xb3 oculta "Life Is for Living". La versi\xc3\xb3 japonesa contenia dues can\xc3\xa7ons addicionals, "Careful Where You Stand" i "For You". La tercera can\xc3\xa7\xc3\xb3, "Spies" va atraure l\'atenci\xc3\xb3 del govern xin\xc3\xa8s perqu\xc3\xa8 interpretaven que era anti-comunista, i finalment, el disc fou prohibit al pa\xc3\xads. El grup va llan\xc3\xa7ar quatre senzills per\xc3\xb2 en diferent ordre segons el pa\xc3\xads. Al Regne Unit van comen\xc3\xa7ar per "Shiver" mentre que als Estats Units fou Yellow". El tercer fou "Trouble" arreu del m\xc3\xb3n i "Don\'t Panic" fou llan\xc3\xa7at en alguns pa\xc3\xafsos europeus._NEWLINE_Gr\xc3\xa0cies a aquest disc, Coldplay va guanyar els primers premis internacionals. Per exemple, la revista Q el va nomenar millor \xc3\xa0lbum del 2000. El 2001 fou guardonat com a millor \xc3\xa0lbum alternatiu en els Premis Grammy i millor \xc3\xa0lbum brit\xc3\xa0nic als BRIT Awards._NEWLINE_Parachutes fou molt aclamat per la cr\xc3\xadtica a Europa, destacant especialment la profunditat de les can\xc3\xa7ons tenint en compte l\'edat dels membres de Coldplay i assenyalant-lo com un dels \xc3\xa0lbums m\xc3\xa9s destacats de l\'any. Molts mitjans tamb\xc3\xa9 van destacar que era un dels millors \xc3\xa0lbums de debut de la ind\xc3\xbastria musical. Fora del continent van rebre cr\xc3\xadtiques for\xc3\xa7a positives per\xc3\xb2 no tan entusiastes. Els mitjans estatunidencs van indicar que no aportaven res de nou al mercat per\xc3\xb2 que semblaven tenir talent per fer-ho m\xc3\xa9s endavant._NEWLINE_L\'\xc3\xa8xit comercial al seu pa\xc3\xads fou espectacular, van arribar a la primera posici\xc3\xb3 de la llista d\'\xc3\xa0lbums i el treball fou certificat amb set discs de plat\xc3\xad per la British Phonographic Industry amb gaireb\xc3\xa9 dos milions i mig de c\xc3\xb2pies venudes. Als Estats Units nom\xc3\xa9s van arribar a la posici\xc3\xb3 51 per\xc3\xb2 van superar els dos milions de c\xc3\xb2pies, gr\xc3\xa0cies especialment al primer senzill "Yellow".'